En god studiestart på Aalborghus Gymnasium
Du er her: Aalborghus › Kommende elev › En god studiestart
Vi ved, hvor vigtig en god studiestart er. Derfor har vi lavet et både spændende og sjovt program for dine første uger, hvor du kan blive tryg ved alt det nye, der skal ske i dit liv.
Skoleåret 19/20 starter onsdag den 14. august 2019. 1.g og 1.hf møder klokken 9:30. (Alle andre møder klokken 8:15). Som ny elev skal du møde i skolens festsal. Salen ligger lige frem for dig, når du kommer ind i skolens forhal.
Når du på din første skoledag møder op i festsalen, vil du, sammen med alle de andre nye elever, blive budt velkommen af skolens rektor Torben Poulsen. Han vil fortælle om, hvad du kan forvente dig af dit studieliv som elev på Aalborghus Gymnasium og omvendt også, hvad der nu forventes af dig. Herefter vil du få udleveret dit skema for de første tre dage, og du vil møde dine klassetutorer, som er anden- eller tredjeårselever. De vil tage dig og din klasse med ud i et undervisningslokale, hvor de har forberedt nogle ryste-sammen opgaver til jer, og de vil blandt andet også vise jer rundt på skolen. De første dage vil der ofte være en halv undervisningsblok, så du kan blive introduceret til gymnasiets undervisningsform. Husk derfor computer og/eller dit penalhus allerede fra første dag.
Du møder dine tutorer
Som nævnt ovenfor møder du allerede på første dag dine klassetutorer. På Aalborghus mener vi, at vores elever er de bedste til at forklare om livet på skolen, og derfor har vi et korps af elevtutorer, der især i starten vil være en del af din hverdag på skolen. Tiden med dine tutorer vil både på første dag og fremadrettet bestå af forskellige aktiviteter, teambuildingøvelser og informationsformidling, som de har forberedt på baggrund af en kreativ tutorkonference, som de har deltaget i på Aalborghus. De har naturligvis også tidligere selv gjort sig erfaringer med at starte som ny elev, og det trækker de også på, når de skal byde dig og din nye klasse velkommen.
Trygge rammer er vigtige for os
Vi ved, at nye elever kan have bekymringer omkring ældre elevers optagelsesritualer. Som Aalborghuser udviser man hensyn og respekt, og vi tillader ikke vandpåkastelse eller lignende. Når du ankommer, vil der desuden være lærere rundt om på skolen, så du kan føle, at din studiestart foregår i trygge rammer, og der altid er nogen, som du kan henvende dig til med eventuelle bekymringer, spørgsmål og lignende.
Din første uge
3-dages introuge giver dig ballast
Når du starter onsdag morgen, er de tre første dage frem til weekenden sat af til at give dig en tryg studiestart, hvor du lærer skolen, kammeraterne og nogle af fagene at kende. Vi har tre mål for din start hos os. For det første, at du bliver rystet godt sammen med dine nye klassekammerater og de andre elever på skolen. For det andet at du lærer at finde rundt på skolen og ved, hvor du skal henvende dig med spørgsmål. Og for det tredje at du hurtigt får taget hul på de nye faglige udfordringer, der venter dig.
Du møder din vejleder
Ved studiestart får hver klasse tildelt en gymnasievejleder, som vil følge klassen, og som har til opgave at hjælpe alle i klassen med med at gennemføre uddannelsen med størst muligt fagligt og personligt udbytte. Du har altid mulighed for at aftale en tid med din vejleder, hvis du har brug for at snakke mere personligt om stort og småt i forbindelse med din uddannelse.
IT-kursus og screening
Alle klasser vil på skift enten i den første eller den efterfølgende uge få et IT-kursus, hvor de bliver introduceret til skolens kommunikationssystemer, så vi sikrer, at du kan se dit skema, dine lektier og kommunikere internt på skolen. I den første eller de følgende uger vil klasserne også løbende blive testet i deres læse- og skrivefærdigheder. Du kommer til at læse og skrive meget i gymnasiet, og vi screener derfor for at se, om du har brug for ekstra støtte til den del af din skolegang. Resultaterne er naturligvis fortrolige.
Ugen afsluttes med folkedans
På Aalborghus har vi en tradition for, at alle førsteårseleverne ved introugens udgang samles på vores sportsplads bag ved skolen og danser folkedans. Der er afsat tid til at øve dansen i klassen sammen med jeres idrætslærer i dagene op til den endelige opvisning. Vi har erfaring med, at folkedansen er en god måde at ryste klasserne sammen på, fordi det giver noget sjovt at arbejde henimod som klasse i løbet af ugen.
Introeftermiddag
Efter den første uge, hvor du har lært din klasse bedre at kende, vil der være taget en eftermiddag ud af skemaet, hvor hele jeres årgang skal rystes bedre sammen. I skal lave en masse spændende fælles aktiviteter, der er planlagt af vores intro-udvalg. I skal blandt andet lære at synge Aalborghus-sangen og forberede et fælles kampråb i klassen, som I skal bruge igen senere, når der er idrætsevent for jeres årgang. Hvad dagen ellers byder på, må du vente at se. Tidligere har alle 1.g’ere og 1.hf’ere fx samarbejdet om at lave en mannequin challenge rundt på hele skolen eller om at lave en TIFO på sportspladsen med skolens logo:
Introtur med din klasse
I november kan du glæde dig til at komme på en introtur. For alle 1.hf’erne og eliteidrætseleverne ligger turen dog i september. Fælles for alle turene er, at det plejer at være en meget sammentømret klasse, der vender hjem fra disse ture, fordi de er fyldt med teambuilding og fælles oplevelser. Turene er alkoholfrie, og der er altid minimum to lærere med på turen. Der er en egenbetaling på 75 kroner for turen. Du vil få mere information om, hvad du og din klasse skal, når du er startet.
Idrætsevent for din årgang
I september er der idrætsevent for alle førsteårsklasser. På denne dag finder vi årgangens sejeste klasse indenfor en lang række discipliner. Sidste år bød programmet fx på dans, forhindringsløb, ultimate, floorball og 4-kamp. Det er en dag med masser af god stemning, sjov og ballade og ikke mindst kampgejst – hvor alle klasser kæmper sammen og gør flittigt brug af det kampråb, de har fundet på til introeftermiddagen.
Introfest på skolen
I din første måned kan du se frem til en introfest på skolen, hvor vi fejrer ankomsten af alle nye Aalborghusere. Festudvalget arrangerer traditionelt set altid introfesten som en farvefest, hvor 1.g og 1.hf fester i hvidt tøj, 2.g i blåt tøj og 3.g og 2.hf i sort tøj. Det ser flot ud skolegården og på dansegulvet. Festerne på Aalborghus har en egenbetaling på mellem 75 og 120 kroner for indgangen, og du kan herefter købe drikkevarer i barerne. Til alle fester på Aalborghus bemandes barerne af lærere, og vi har eksterne vagter, der er med til at sikre, at alt forløber trygt og roligt.
For at kvalificere dit studieretningsvalg har vi samlet en vifte af tilbud, som gerne skulle hjælpe dig til at blive afklaret. I løbet af september-oktober har du en samtale med din gymnasievejleder, hvor I sammen forsøger at afklare dine ønsker til fremtiden og dermed også dit valg af studieretning. I samme periode deltager du i to studieretningsdage, hvor du får et indblik i, hvad man laver på de valgte retninger. Desuden inviterer vi dig og dine forældre til informationsaften om studieretningsvalget. I kan på aftenen høre om to studieretninger efter eget valg og tale med en uddannelsesleder.
Siden om studiestart er ment som et indblik for dig i, hvordan din studiestart er opbygget på Aalborghus Gymnasium, så du kan føle dig i trygge hænder. Vi sender løbende breve ud med specifik information omkring datoer, m.m. Du er naturligvis velkommen til at kontakte os, hvis du har spørgsmål af nogen art omkring din studiestart. Vi glæder os til at tage imod dig.